
RAPORT DE SPECIALITATE

privind aprobarea dobândirii de către Municipiul Timişoara a lucrărilor de extindere reţele apă și canal în Municipiul Timişoara, str. Crăițelor, ce face obiectul renunţării la dreptul de proprietate de către societatea RPC - AG S.R.L., şi trecerea acestora în domeniul public al Municipiului Timişoara


Având în vedere referatul de aprobare a proiectului de hotărâre nr. TMI2023-000708/23.05.2023 al Primarului Municipiului Timişoara şi Proiectul de hotărâre privind aprobarea dobândirii de către Municipiul Timişoara a investiţiei de extindere reţele apă și canal în Municipiul Timişoara, str. Crăițelor ce face obiectul renunţării la dreptul de proprietate de către societatea  RPC - AG S.R.L., şi trecerea acestor lucrări în domeniul public al Municipiului Timişoara.
În contextul dezvoltării locale atât din punct de vedere al proiectelor de interes public cât şi al celor private şi ţinând cont de faptul că lucrările publice nu pot fi corelate cu necesităţile individuale, tot mai multe persoane juridice sau fizice decid să execute pe cheltuială proprie reţele de alimentare cu apă sau canalizare, atât extinderi cât şi branşamenete şi racorduri. Astfel pentru a susţine efortul depus de terţi și pentru a facilita cetăţenilor municipiului accesul cât mai rapid la reţele de utilităţi considerăm oportună preluarea reţelelor de alimentare cu apă şi de canalizare executate de terţi pe domeniul public.
Prin adresa societăţii RPC - AG S.R.L., înregistrată la Primăria Municipiului Timişoara cu nr. SC2022-025025/11.10.2022, a fost înaintată „Declaraţia” autentificată cu nr. 525/05.04.2022, de renunţare la lucrările de extindere reţele apă și canal în Municipiul Timişoara, str. Crăițelor. Lucrările au fost executate pe cheltuiala proprie a societăţii, în baza contractului nr. 190 din data de 08.12.2021, încheiat cu societatea IM CUB CONSTRUCT S.R.L., conform proiectului  nr. 10/2021, şi în baza Autorizaţiei de Construire cu nr. 889/07.12.2021, emisă de Primăria Municipiului Timişoara. 
Aceste lucrări au fost recepţionate conform Procesului Verbal de recepţie la terminarea lucrărilor nr. 7 din 04.10.2022, respectiv Centralizatorul financiar, valoarea declarată fiind  de 139.858,02 lei fără TVA, şi totodată, au fost agreate de către operatorul regional Aquatim SA, conform adresei nr. MTM2023-006824/23.05.2023. Lucrările executate de către beneficiarul investiţiei pe domeniul public al Municipiului Timişoara trebuiesc integrate în sistemul public de alimentare cu apă, respectiv canalizare.
Conform prevederilor art. 129, alin. (2), lit. d), raportat la art. 129, alin. 7, lit. n), din Ordonanţa de Urgenţă a Guvernului nr. 57/2019, privind Codul administrativ, considerăm necesară propunerea de aprobare a dobândirii cu titlu gratuit a investiţiei de extindere reţea apă și canal în Municipiul Timişoara, str. Crăițelor, în vederea includerii acestora în domeniul public al Municipiului Timişoara.
După acceptarea dobândirii în proprietatea publică, pentru continuarea procedurii aceste lucrări de extindere reţea  apă și canal vor fi transmise spre administrare şi exploatare operatorului regional al serviciilor de utilitate publică, de alimentare cu apă şi canalizare, pe perioada delegării gestiunii, în baza contractului de delegare a gestiunii nr. 932 din 19.01.2010 încheiat între Asociația de Dezvoltare Intercomunitară apă-canal Timiş şi AQUATIM S.A.
Având în vedere prevederile legale expuse în prezentul raport, apreciem că proiectul de hotărâre menţionat mai sus, îndeplineşte condiţiile pentru a fi supus dezbaterii şi aprobării în plenul consiliului local. 

